**Рукомет: Тешка група за “орлове”**

Нови изазов за наше рукометаше, квалификације за Европско првенство, које ће бити одржано у Данској 2014. године. Репрезентација Србије играће у групи 7 квалификација са селекцијама Аустрије, Русије и Босне и Херцеговине, одлучено је жребом у Копенхагену.

"Орлови" су против Русије и Босне и Херцеговине играли у квалификацијама за ЕП у Аустрији 2010, када је Србија као другопласирана изборила учешће на великом тамичењу.

"Добили смо тешку групу. Све репрезентације су квалитетне, али и поред тога очекујем да се пласирамо на Европско првенство", рекао је генерални секретар Рукометног савеза Србије Божидар Ђурковић. Европско првенство на програму је од 12. до 26. јануара 2014. године.

**Фудбал: Партизан се појачава**

Екипа београдског Партизана довешће на пробу четворицу фудбалера из Израела, саопштио је клуб из Хумске. Играчи ће доћи на препоруку тренера првог тима Аврама Гранта, а у сарадњи са школом фудбала Беитар Нес Тубрук из Нетаније.

Планирано је да дођу нападач омладинске репрезентације Дрор Малка, голман Маги Зоаби и чланови кадетске селекције Израела, браћа близанци Став и Рон Несиковски. Они ће тренирати с млађим категоријама клуба, као и филијалом црно-белих, екипом Телеоптика, а у саопштењу на сајту Партизана се не наводи када ће четворица фудбалера доћи у Србију.

Крајем априла на проби у Партизану био је млади фудбалер из Енглеске Хари Агомбар, који се после неколико дана тренирања са екипом вратио у своју земљу.

**Ватерполо: Још не знам да ли сам завршио каријеру**

Легендарни српски ватерполиста Владимир Вујасиновић следеће недеље донеће дефинитивну одлуку о наставку каријере. Дан после освајања још једне шампионске титуле са Партизаном Вујасиновић је у изјави Танјугу рекао да још мора да реши неке ствари и да ће отприлике за седам дана знати да ли ставља тачку, или остаје у базену.

"Не могу још да кажем да је крај, преостаје ми да ових дана решим неке ствари, да видим где, шта и како, и дефинитивно ћу знати следеће недеље. У сваком случају, ако је крај, онда ми је драго да сам се опростио титулом", рекао је Вујасиновић.

Вујасиновић је каријеру почео у ријечком Приморју, а затим је наступао за Црвену звезду, Партизан, Барселону, Рому, Про Реко, а имао је и летње епизоде на Малти и у Бразилу.

За репрезентацију је одиграо 341 утакмицу и постигао 391 гол. У ризници медаља са Југославијом, Србијом и Црном Гором и Србијом између осталог има три медаље са олимпијских игара (две бронзе и сребо), четири са светских првенстава (злато, сребро и две бронзе) и пет са шампионата Европе (три злата и два сребра).